Pierre Puvis de Chavannes
Pierre Puvis de Chavannes, 14.12.1824-24.10.1898, fransk maler. Puvis de Chavannes blev uddannet i den klassiske tradition og påvirket af den tidlige italienske renæssance og af den franske maler Théodore Chassériaus (1819-56) monumentale billeder.
Han er især kendt for sine historiske og allegoriske vægmalerier med en næsten freskoagtig karakter: store figurkompositioner placeret i et arkadisk landskab, præget af ro, forenklede former, rytmiske linjeforløb og en afdæmpet kolorit.
Puvis de Chavannes udsmykkede offentlige bygninger, bl.a. Panthéon og Sorbonne i Paris, men malede også billeder som Den fattige fisker (1881, Louvre). Hans fladeagtige stil vakte genklang hos bl.a. Georges Seurat og Paul Gauguin, og han anses for en betydelig skikkelse inden for fransk symbolisme.
Læs mere om fransk kunst.